ราคาน้ำมัน WTI ดิ่ง หลังการเจรจาของรัสเซีย-โอเปกลดผลิตน้ำมันส่อเค้าล้มเหลว
ราคาน้ำมัน WTI ปรับตัวลงหลังรัสเซีย-โอเปกเจรจาลดผลิตน้ำมันส่อเค้าเหลว โดยเครมลินเผยยังไม่มีข้อสรุป
28 ม.ค. 2559

ผู้สื่อข่าวรายงานว่า ทำเนียบเครมลินของรัสเซียแถลงในวันนี้ว่า รัสเซียยังไม่มีแผนการที่เป็นรูปธรรมในการปรับลดกำลังการผลิตน้ำมันร่วมกับซาอุดิอาระเบีย และกลุ่มประเทศผู้ส่งออกน้ำมัน (โอเปก)
โดยนายดมิทรี เพสคอฟ โฆษกของประธานาธิบดีวลาดิเมียร์ ปูติน เปิดเผยว่า รัสเซียกำลังหารือประเด็นความไม่มีเสถียรภาพของตลาดน้ำมันร่วมกับซาอุดิอาระเบีย และโอเปก แต่ขณะนี้ยังไม่มีข้อสรุปในการหารือดังกล่าวแต่อย่างใด
ด้านนายนิโคไล โตกาเรฟ ประธานบริษัททรานส์เนฟท์ ซึ่งเป็นบริษัทผูกขาดท่อส่งน้ำมันของรัฐบาลรัสเซีย เปิดเผยว่า ทางบริษัทกำลังเตรียมการเจรจาปรับลดกำลังการผลิตกับโอเปก และซาอุดิอาระเบีย โดยซาอุดิอาระเบียเป็นผู้ริเริ่มความคิดจัดประชุมดังกล่าว และยื่นข้อเสนอในการลดกำลังการผลิต
ขณะที่ล่าสุดสัญญาน้ำมันดิบล่วงหน้า WTI ปรับตัวลงในวันนี้จากความไม่มั่นใจที่ว่าประเทศผู้ผลิตน้ำมันจะสามารถจับมือกันลดกำลังการผลิตเพื่อแก้ไขภาวะน้ำมันล้นตลาด 
โดย ณ เวลา 19.15 น.ตามเวลาไทย สัญญาน้ำมันดิบเวสต์เท็กซัส (WTI) ส่งมอบเดือนมี.ค. ซึ่งมีการซื้อขายทางระบบอิเล็กทรอนิกส์ที่ตลาด NYMEX ลดลง 5 เซนต์ หรือ 0.15% สู่ระดับ 32.25 ดอลลาร์/บาร์เรล